
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Anna Saltikova kā komersantu interešu pārstāve, izskatīja rakstveida procesā strīdu starp pieteicēju un sabiedrību saistībā ar atteikuma tiesību piemērošanu iegādātai precei.

No lietā esošajiem materiāliem izriet, ka 2025. gada 29. septembrī sabiedrības interneta veikalā tika veikts pasūtījums precei Logitech Lift for Business Mouse 910‑006494 par 49,49 EUR. Pasūtījuma noformēšanas laikā pieteicējs kā pircēju norādīja SIA “Smarteo” rekvizītus, un darījuma dokumentos pircējs ir identificēts kā juridiska persona. Prece tika piegādāta, un 2025. gada 13. oktobrī pieteicējs vērsās pie sabiedrības ar atteikuma veidlapu, pieprasot piemērot atteikuma tiesības. Sabiedrība atteica prasības izpildi, norādot, ka darījums ir noslēgts ar juridisku personu un uz to nav attiecināms Patērētāju tiesību aizsardzības likuma regulējums.
Pieteicējs, nepiekrītot sabiedrības atteikumam, vērsās Patērētāju tiesību aizsardzības centrā, norādot, ka prece faktiski iegādāta personīgai lietošanai un apmaksāta no privāta bankas konta, līdz ar to uzskatāma par patērētāja darījumu.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 1. panta 3. punktu patērētājs ir fiziska persona, kas iegādājas preci nolūkiem, kas nav saistīti ar tās saimniecisko vai profesionālo darbību. Direktīvas 2011/83/EU 2. panta 1. punktā patērētājs definēts kā fiziska persona, kas darbojas nolūkos, kas nav saistīti ar tās komercdarbību vai profesionālo darbību. Minētā definīcija ir pārņemta PTAL 1. panta 3. punktā, tādēļ nacionālā norma interpretējama atbilstoši direktīvai. Minētā direktīva nosaka minimālās harmonizācijas ietvaru patērētāju tiesībām distances līgumos, līdz ar to tās jēdzieni interpretējami vienoti visā Eiropas Savienībā. Vienlaikus Komisija vērš uzmanību, ka patērētāja statusa izvērtēšanā būtiska nozīme ir tam, kādā statusā darījums ir noslēgts, kā arī kā puses ir identificētas līguma dokumentos. Patērētāja statusa noteikšanā jāvērtē divi elementi. Pirmkārt, darījuma objektīvā noformēšana, proti, kādā statusā persona identificēta līgumā. Otrkārt, darījuma faktiskie apstākļi, ja tie bija zināmi vai bija jābūt zināmiem komersantam līguma slēgšanas brīdī.
Komisija, izvērtējot lietā esošos pierādījumus, konstatē, ka konkrētais darījums ir noformēts juridiskas personas – SIA “Smarteo” vārdā, un sabiedrība darījuma brīdī pamatoti uzskatīja, ka līgums tiek slēgts ar juridisku personu. No lietas materiāliem neizriet, ka sabiedrība būtu tikusi nepārprotami informēta par to, ka pieteicējs rīkojas kā patērētājs, nevis kā juridiskas personas pārstāvis. Pieteicējam ir pienākums pierādīt, ka viņš darījuma slēgšanas brīdī rīkojās kā patērētājs un ka šis apstāklis bija vai bija jābūt zināms sabiedrībai. Lietā nav iesniegti pierādījumi, kas apliecinātu, ka sabiedrība tika informēta par pieteicēja privāto statusu. Samaksas veikšana no fiziskas personas konta un vēlāk izteikts apgalvojums par personīgu lietošanu nav juridiski nozīmīgi, ja līgums ir noslēgts juridiskas personas vārdā un komersants objektīvi rīkojies, paļaujoties uz šādu identifikāciju. Sabiedrībai bija pamats paļauties uz līguma dokumentos norādīto pircēja statusu. Pretējs secinājums radītu tiesisko nenoteiktību un nesamērīgu risku komersantam distances tirdzniecībā. Vien ar pieteicēja subjektīvu norādi par preces izmantošanas nolūku nepietiek, lai mainītu darījuma juridisko kvalifikāciju.
Ņemot vērā, ka līgums noslēgts juridiskas personas vārdā, sabiedrība nav tikusi informēta par pretējo, un pieteicējs nav pierādījis patērētāja statusu darījuma slēgšanas brīdī, Komisija secina, ka pieteicējs neatbilst PTAL 1. panta 3. punktā noteiktajai patērētāja definīcijai. Līdz ar to PTAL normas par atteikuma tiesībām nav piemērojamas.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu un 26.11 panta pirmo daļu,

nolemj:
noraidīt pieteicēja prasījumu.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne


2
